
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	


                   Bucureşti, 8 aprilie 2021
                                                                                   PL-x 127/2021                  
    AVIZ

    asupra
Proiectului de Lege privind acceptarea Convenţiei globale pentru recunoaşterea calificărilor din învăţământul superior, adoptată la Paris la 25 noiembrie 2019
În conformitate cu prevederile art.94 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Proiectul de Lege privind acceptarea Convenţiei globale pentru recunoaşterea calificărilor din învăţământul superior, adoptată la Paris la 25 noiembrie 2019, trimis cu adresa nr.PL-x 127 din 17 martie 2021, înregistrat cu nr.4c-13/263 din 22 martie 2021.
Camera Deputaţilor este primă Cameră sesizată, în conformitate cu dispoziţiile art.75 alin.(1) din Constituţia României, republicată şi ale art.91 alin.(8) pct.1 din Regulamentul Camerei Deputaţilor, republicat, cu modificările şi completările ulterioare.
Proiectul de lege are ca obiect de reglementare acceptarea Convenţiei globale pentru recunoaşterea calificărilor din învăţământul superior, adoptată la Paris la 25 noiembrie 2019.

Convenția reprezintă o înțelegere juridică internațională care, prin obiectul de reglementare intră sub incidența prevederilor Legii nr.590/2003 privind tratatele, urmând a fi supusă spre acceptare Parlamentului.
Potrivit prevederilor art.61 și 129 alin.(1) din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa desfășurată în sistem mixt (prezență fizică și online) din ziua de 8 aprilie 2021.

Membrii Comisiei au examinat proiectul de lege supus avizării, expunerea de motive, Decretul Președintelui României, transmis prin adresa cu nr.175 din 11 martie 2021 şi avizul favorabil cu observații și propuneri al Consiliului Legislativ, înregistrat cu nr.79 din 26 februarie 2021.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative, în forma transmisă Comisiei juridice, de disciplină şi imunităţi de către Biroul permanent. 
În raport de obiectul şi conţinutul reglementării, proiectul de lege face parte din categoria legilor ordinare.
                                  PREŞEDINTE,                          

              SECRETAR,


   Mihai-Alexandru Badea



        Ladányi  László-Zsolt

